Document ID: 32005D0740

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Οκτωβρίου 2005
για την τροποποίηση της απόφασης 2005/693/ΕΚ σχετικά με ορισμένα προστατευτικά μέτρα που αφορούν τη γρίπη των πτηνών στη Ρωσία
(κοινοποιηθείσα υπό τον αριθμό E(2005) 4176)
(Κείμενο που παρουσιάζει ενδιαφέρον για τον ΕΟΧ)
(2005/740/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφοι 1 και 6,
την οδηγία 97/78/ΕΚ του Συμβουλίου, της 18ης Δεκεμβρίου 1997 για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφοι 1 και 5,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών, που προκαλεί θνησιμότητα και διαταραχές, η οποία είναι δυνατόν να λάβει ταχέως διαστάσεις επιζωοτίας και να αποτελέσει σοβαρή απειλή για την υγεία των ζώων και τη δημόσια υγεία και να μειώσει κατακόρυφα την κερδοφορία της πτηνοτροφίας.
(2)
Ύστερα από την εμφάνιση εστιών της γρίπης των πτηνών στη Ρωσία εκδόθηκε η απόφαση 2005/693/ΕΚ της Επιτροπής, της 6ης Οκτωβρίου 2005, σχετικά με ορισμένα προστατευτικά μέτρα που αφορούν τη γρίπη των πτηνών στη Ρωσία (3). Η ανωτέρω απόφαση αναστέλλει τις εισαγωγές πτηνών από τη Ρωσία, με εξαίρεση τα πουλερικά.
(3)
Επιπλέον, με την απόφαση 2005/693/ΕΚ αναστέλλονται οι εισαγωγές αμεταποίητων φτερών και τμημάτων φτερών από τις περιφέρειες της Ρωσίας που αναφέρονται στο παράρτημα I της εν λόγω απόφασης. Ωστόσο, επιτρέπονται ακόμη, υπό ορισμένους όρους, οι εισαγωγές αμεταποίητων φτερών και τμημάτων φτερών από τις περιφέρειες της Ρωσίας που δεν αναφέρονται στο παράρτημα Ι της ανωτέρω απόφασης, συμπεριλαμβανομένων των περιφερειών δυτικά των Ουραλίων, στις οποίες την ημερομηνία έκδοσης της απόφασης 2005/693/ΕΚ δεν είχαν παρουσιαστεί εστίες.
(4)
Στις 19 Οκτωβρίου 2005 η Ρωσία ενημέρωσε την Επιτροπή ότι παρουσιάστηκε εστία της γρίπης των πτηνών στην Τούλα, στην κεντρική ομοσπονδιακή περιφέρεια της Ρωσίας, στην οποία δεν είχαν αναφερθεί προηγουμένως εστίες και από την οποία δύνανται ακόμη να πραγματοποιούνται εισαγωγές αμεταποίητων φτερών και τμημάτων φτερών σύμφωνα με την απόφαση 2005/693/ΕΚ.
(5)
Όσον αφορά τις πρόσφατες εστίες γρίπης των πτηνών με υψηλή παθογονικότητα, που προκαλείται από τον υπότυπο H5N1 του ιού της γρίπης τύπου A, στην Τουρκία, τη Ρουμανία και τη Ρωσία, από έμμεσα αποδεικτικά στοιχεία και στοιχεία της μοριακής επιδημιολογίας προκύπτει ότι ο ιός της γρίπης των πτηνών εξαπλώθηκε σε αυτές τις τρίτες χώρες από την Κεντρική Ασία μέσω αποδημητικών πουλιών. Αυτό επισημαίνεται και στην έκθεση πρόσφατης αποστολής που διενέργησε στη Ρωσία το Διεθνές Γραφείο Επιζωοτιών (O.I.E.), η οποία δημοσιεύτηκε στις 14 Οκτωβρίου 2005.
(6)
Κατά συνέπεια, οι εισαγωγές στην Κοινότητα αμεταποίητων φτερών και τμημάτων φτερών από τις περιφέρειες της Ρωσίας στις οποίες παρουσιάστηκαν πρόσφατα επιδημικές εκρήξεις της γρίπης των πτηνών ή οι οποίες διατρέχουν ιδιαίτερο κίνδυνο πρέπει να απαγορευτούν σύμφωνα με τις υπάρχουσες γνώσεις για τα δρομολόγια των αποδημητικών πουλιών με προέλευση περιοχές της Κεντρικής Ασίας και της Σιβηρίας στις οποίες έχουν καταγραφεί εστίες της ασθένειας.
(7)
Συνεπώς, το παράρτημα Ι της απόφασης 2005/693/ΕΚ πρέπει να τροποποιηθεί αναλόγως.
(8)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα Ι της απόφασης 2005/693/ΕΚ προστίθενται τα ακόλουθα σημεία 4, 5, 6 και 7:
«4. Κεντρική ομοσπονδιακή περιφέρεια
Περιλαμβάνονται τα ακόλουθα μέλη της Ρωσικής Ομοσπονδίας: Περιφέρεια Μπέλγκοροντ, περιφέρεια Μπριάνσκ, περιφέρεια Ιβάνοβα, περιφέρεια Καλούγα, περιφέρεια Κοστρομά, περιφέρεια Κουρσκ, περιφέρεια Λίπετσκ, Μόσχα (ομόσπονδη πόλη), περιφέρεια Μόσχας, περιφέρεια Οριόλ, περιφέρεια Ριαζάν, περιφέρεια Σμολένσκ, περιφέρεια Ταμπόβ, περιφέρεια Τβερ, περιφέρεια Τούλα, περιφέρεια Βλαντίμιρ, περιφέρεια Βορόνεζ, περιφέρεια Γιαροσλάβλ.
5. Νότια ομοσπονδιακή περιφέρεια
Περιλαμβάνονται τα ακόλουθα μέλη της Ρωσικής Ομοσπονδίας: Δημοκρατία της Αντιγκέα, περιφέρεια Αστραχάν, Δημοκρατία της Τσετσενίας, Δημοκρατία του Νταγκεστάν, Δημοκρατία της Ινγκουσέτια, Δημοκρατία του Καμπαρντίνο-Μπαλκαρία, Δημοκρατία της Καλμίκιας, Δημοκρατία της Καρατσάι-Τσερκεσία, νομός Κρασνοντάρ, Δημοκρατία της Βόρειας Οσετίας-Αλανίας, νομός της Σταυρούπολης, περιφέρεια Ροστόφ, περιφέρεια Βόλγογκραντ.
6. Βορειοδυτική ομοσπονδιακή περιφέρεια
Περιλαμβάνονται τα ακόλουθα μέλη της Ρωσικής Ομοσπονδίας: Περιφέρεια Αρχάγγελσκ, Δημοκρατία της Κόμι, περιφέρεια Νόβγκοροντ, περιφέρεια Πσκοφ, περιφέρεια Βολογκντά.
7. Ομοσπονδιακή περιφέρεια Πριβόλζκι (Βόλγας)
Περιλαμβάνονται τα ακόλουθα μέλη της Ρωσικής Ομοσπονδίας: Δημοκρατία του Μπασκορτοστάν, Δημοκρατία της Τσουβάσια, περιφέρεια Κίροφ, Δημοκρατία του Μαρί-Ελ, Δημοκρατία της Μορντοβίας, περιφέρεια του Νίζνι Νόβγκοροντ, περιφέρεια Ορενμπούργκ, περιφέρεια Πένζα, περιφέρεια Περμ, αυτόνομη περιφέρεια Περμιάκι, περιφέρεια Σαμάρα, περιφέρεια Σαρατόφ, Δημοκρατία Ταταρστάν, Δημοκρατία Ουντμούρντια, περιφέρεια Ουλιάνοφσκ.»
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 20 Οκτωβρίου 2005.

Labels: 0
3
18
6